# Merilandas

| Merilandas *Maryland* |
| --- |
|

|  |  |
| --- | --- |
|  |  |
|  |  |
|  |

 |
|  |
| Laiko juosta: (UTC-5) ------ vasaros: (UTC-4) |
|  |
| **Valstybė** |  Jungtinės Amerikos Valstijos |
| **Administracinis centras** | Anapolis |
| **Apygardos** | 23 |
| **Oficialios kalbos** | anglų |
| **Įkūrimo data** | 1788 m. |
| **Gubernatorius** | Wes Moore (D) |
|  |
| **Gyventojų** (2021) | 6 165 129 (19) |
| **Plotas** | 32 133 km² (42) |
|   - vandens % | 21 % |
| **Tankumas** (2021) | 192 žm./km² (5) |
| **Aukščiausia vieta** | *Backbone Mountain* (1024 m) |
|  |
| **ISO 3166-2** | US-MD |
|  |
| **Tinklalapis** | maryland.gov |
|  **Vikiteka** | MerilandasVikiteka |

**Merilandas** (angl. *State of Maryland*) – 7-oji JAV valstija, esanti šalies šiaurės rytuose, Vidurio Atlanto regione. Sostinė – Anapolis, didžiausias miestas – Baltimorė. Plotas – 32,2 tūkst. km².

Valstija nuo 1788 m. balandžio 28 d.

## Geografija

Valstija labai netaisyklingo plano, įsiterpusi tarp Pensilvanijos, Delavero, Virdžinijos ir Vakarų Virdžinijos bei Vašingtono (Kolumbijos apygardos).

Valstijos žemėlapis
Rytinę valstijos dalį (vadinamą Rytų Krantu – Delmarvos pusiasalio dalis) atskiria giliai į žemyną įsiterpusi Atlanto vandenyno Česapyko įlanka. Jos krantai labai raižyti, gausybė įlankų, pusiasalių, nedidelių žemų salų.

Merilando teritorijos didesniąją dalį užima Atlanto vandenyno pakrantės žemuma, vidurinėje dalyje yra Pidmonto plynaukštė, vakaruose – Apalačų kalnų dalys (aukštis iki 1024 m, Stuburo kalnas).

Klimatas subtropinis, jūrinis. Sausio vidutinė temperatūra nuo –2 °C (vakaruose) iki +2 °C (rytinėje pakrantėje), liepos – nuo +18 °C (vakaruose) iki +24–27 °C (rytuose). Per metus iškrinta 970–1170 mm kritulių. Žiemą dažnai būna daug sniego. Vasaros pabaigoje rytines pakrantes retkarčiais pasiekia jau nusilpę uraganai.

Krioklys Potomako upėje
Ūkinis Merilando kraštovaizdis
Baltimorės reginys
Valstiją vagoja į Česapyko įlanką tekančios upės – Potomakas, Saskvehana, Pataksentas.

Merilando miškingumas – 39,2 %. Apalačų kalnų šlaituose yra plačialapių miškų. Pakrantėje vyrauja pušynai ir ąžuolynai. Saugomos pakrančių šlapynės, miškai, upės.

## Gyventojai

Valstija tankiai gyvenama. Daugelis žmonių susitelkę Baltimorės–Vašingtono metropolinėje teritorijoje. Rytiniai ir vakariniai pakraščiai apgyvendinti rečiau.

2021 m. etninė sudėtis:

* baltieji – 50,0 %
* afroamerikiečiai – 31,3 % (daug išeivių iš Etiopijos, Nigerijos, Karibų)
* lotynoamerikiečiai – 10,6 % (salvadoriečiai, meksikiečiai, gvatemaliečiai, hondūriečiai)
* azijiečiai – 6,7 % (kinai, indai, korėjiečiai, filipiniečiai, vietnamiečiai)
* indėnai – 0,6 %
* mišrios kilmės – 2,9 %

### Didžiausi miestai

2020 m. duomenys

* Baltimorė (585,6 tūkst. gyv.)
* Kolumbija (104,6)
* Džermantaunas (91,2)
* Valdorfas (81,4)
* Silver Springas (81,0)
* Frederikas (78,1)
* Elikot Sitis (75,9)
* Glen Bernis (72,8)
* Geitersbergas (69,6)

## Ekonomika

Nors Merilande pramonė gerokai nusveria žemės ūkį, jis vis vien yra svarbus. Pagrindiniai žemės ūkio produktai yra kukurūzai, tabakas, sojų pupelės. Pajamos gaunamos iš gyvulininkystės, ypač pieno produktų, yra beveik dvigubai didesnės nei gaunamos iš pasėlių.

Akmuo, anglis ir geležis, daugiausia išgaunami vakarinėje valstijos dalyje, šiuo metu yra mažiau svarbesni, nei XIX a. Valstijoje gaminamos trąšos, transporto įranga, apdirbami žemės ūkio produktai. Taip pat daug pajamų gaunama iš jūrų uostų, turizmo, biotechnologijos, leidybos pramonės.

## Šaltiniai